b"\n_START_ARTICLE_\nNeleus\n_START_PARAGRAPH_\nNeleus (vanakreeka \xce\x9d\xce\xb7\xce\xbb\xce\xb5\xcf\x8d\xcf\x82) oli Tyro poeg, Aisoni, Peliase ja Pherese vend, Nestori isa. Ta valitses Messeenias Pyloses._NEWLINE_Tyro armastas j\xc3\xb5ejumalat Enipeust, kuid too ei vastanud neiu tunnetele. \xc3\x9ckskord v\xc3\xb5ttis aga Poseidon (m\xc3\xb5ne allika j\xc3\xa4rgi Zeus) Enipeuse kuju ning heitis Tyroga \xc3\xbchte. Sellest vahekorrast sai Tyro kaksikpojad. Tyro kartis oma isa raevu ja sellep\xc3\xa4rast j\xc3\xa4ttis pojad maha._NEWLINE_Tyro isa Salmoneuse tallimees leidis poisid ja kasvatas nad koos oma naisega \xc3\xbcles. Neile pandi nimeks Pelias ja Neleus._NEWLINE_Tyro abiellus Kretheusega ning nad said kaks poega: Aisoni ja Pherese. Ent Kretheus sai teada, et tema naine oli jumalaga vahekorras olnud, ja t\xc3\xbchistas seet\xc3\xb5ttu abielu. Ta v\xc3\xb5ttis naiseks oma teenija Sidero ning Tyro pidi Siderot teenima. Sidero kohtles oma endist k\xc3\xa4skijannat v\xc3\xa4ga halvasti, kuid Aisonit ja Pherest ta ei kiusanud; k\xc3\xbcllap seet\xc3\xb5ttu, et tal endal lapsi ei olnud._NEWLINE_P\xc3\xa4rast Kretheuse surma sai Iolkose uueks kuningaks Aison. Siis aga ilmusid v\xc3\xa4lja Pelias ja Neleus, kellele kasuisa oli nende vanematest r\xc3\xa4\xc3\xa4kinud. Nii Aison, Pheres kui Peleus pidid selleks ajaks juba abielus ja laste isad olema._NEWLINE_Pelias tappis Sidero, makstes k\xc3\xa4tte oma ema julma kohtlemise eest. Sidero oli k\xc3\xbcll Hera templisse varjule l\xc3\xa4inud, kuid Pelias tappis ta otse altari ees. Pelias t\xc3\xb5ukas ka Aisoni troonilt ja hakkas ise Iolkost valitsema. Neleus pagendati. Ta siirdus Kreeka teise otsa, Messeeniasse, ja sai Pylose kuningaks._NEWLINE_Neleuse naine Chloris oli Niobe 14 lapsest ainus, kes ellu j\xc3\xa4i, ja teda tabas oma ema saatus. Neil oli 13 poega ja 1 t\xc3\xbctar. Neleus m\xc3\xb5tles lakkamatult k\xc3\xa4ttemaksule. Isegi \xc3\xbche oma poja nimetas ta Alastoriks ('k\xc3\xa4ttemaks'). Herakles palus Neleusel k\xc3\xa4ttemaksust loobuda, ent Neleus keeldus. Karistuseks tappis Herakles Neleuse 11 poega: Alastori, Chromiose, Taurose, Asteriose, Pylaoni, Deimachose, Eurybiose, Phrasiose, Eurymenese, Euagorase ja Epilaose. Ellu j\xc3\xa4id Nestor, Periklymenos ja t\xc3\xbctar Pero."